H.J. Johanssen

Hans Jenssen Johanssen (1857–1939) var en norsk skolemann.

Johanssen var sønn av klokker og lærer Christen Johanssen som var styrer ved en forberedelsesskole i Trondheim og han var bror til Sigrid Johansen. 

Han ble student i 1875 og tok språklig-historisk lærereksamen i 1883. Johanssen tok så et par år som lærer på Hamar, før han i 1886 ble adjunkt ved Tromsø offentlige høiere skole. Ti år senere dro han tilbake til fødebyen Trondheim som adjunkt ved Trondheim katedralskole, der han i 1902 ble overlærer og i 1915 rektor. Etter avskjed som rektor i 1925 flyttet Johanssen til Oslo.

Johanssen var forman i Trondheim krets av Norsk Lektorlag 1906–1907.

Øverås forteller om rektor Johansen:
«… rektor Johansen, populært kalt 'Bitten', når  han støtte på noen saftige eder i Schillers 'Wallensteins Lager', som han gjenga med noen høgst selsomme og sterkt avdempede ord Når det f. eks sto: 'zum Teufel - Kreuz Donnerwetter,' kunne han stoppe rynke pannen og spørre: 'Hva skal vi si her? Jo: hei hopp, lirum, larum, hurra!' Sjølsagt hadde dette den motsatte virkning på elevene, som riktig festet seg ved de anstøtelige uttrykk.» 

På side 502 i sin bok beskriver Øverås rektor Johanssen slik:
«Det var på ett område rektor Johanssen hverken var spak eller mild, det var som lærer. Sjøl hadde han grunnmurte kunnskaper i latin og gresk. Han var så nøye at det kunne utarte til pedanteri. Man av og til brøt humoren fram. .... Det fortelles at en ved Universitetet kunne merke rektor Johanssens elever. Da en kollega ved skolen samlet inn penger til et maleri av Johansen, var det en av byens borgere som slo opp en skrallende latter og for spøk sa: 'Nei,  han  har plaget meg slik med lating, så jeg gir ikke enøre'. Rektor Johanssen besatt den lærde skoles beste egenskaper: streng, pliktoppfyllende arbeidsvilje, levende etterfølgelse av det humanistiske ideal, personlig rettskaffenhet og trofast tjenersinn mot stat og samfunn.» 

 Referanser 
«Dødsfall: Fhv. rektor ved Trondheims katedralskole, H.J. Johanssen, døde onsdag i Oslo, vel 80 år gammel.» Nationen, 3. mars 1939.
«Fhv. rektor H.J. Johanssen er avgått ved døden». Aftenposten, 2. mars 1939.

Kategori:Norske pedagoger
Kategori:Rektorer ved Trondheim katedralskole
Kategori:Pedagoger ved Trondheim katedralskole
Kategori:Personer fra Trondheim kommune